1Ahas mancaji arung ri umuru 20 taung, mapparéntai ri Yérusalém 16 taung ittana. Dé’ naccowériwi conto iya makessingngé polé ri Arung Daud, toriyolona, sangadinna napogau’i iya dé’é napésennangiwi atinna PUWANGNGE.
2Tuwoi pada-pada arung-ngarung Israélié sibawa suroi tauwé mébbu dato’-dato’ Baal polé ri bessié,
3enrengngé mattunu dupa ri Lompo Hinom. Mala ana’ worowanéna muto nakkasuwiyangeng selaku akkarobangeng lao ri barahalaé, situru abiyasang majana sining tau iya puraé napaddésu PUWANGNGE polé ri wanuwa Kanaan wettunna tau Israélié muttamakiwi wanuwaéro.
4Makkasuwiyangngi Ahas akkarobangeng sibawa mattunu dupa ri onrong-ngonrong assompang déwataé risining bulu-bulué sibawa ri yawana ajukajung iya maworongngé.
5Nasaba madosai Arung Ahas, PUWANG Allataala leppessangngi ricau ri arung Siria iya tiwiéttowi sijumella battowa tau Yéhudaé selaku tawangeng lao ri Damsyik. Rileppessang towi ri PUWANGNGE ricau ri Arung Pékah ana’na Rémalya polé ri Israél, iya mpunoéngngi ri laleng siessoé 120.000 prajuri’na Yéhuda iya barani-baranié. PUWANGNGE, Allataalana toriyolona mennang leppessang manengngi iyaro kajajiyang, nasaba dé’na nabati-batiwi PUWANGNGE ra’ya’ Yéhudaé.
6(28:5)
7Ana’ worowanéna Ahas, iya riyasengngé Maaséya riyunoi ri Zikhri séddiwi parawirana Israélié. Nauno towi Zikhri Azrikam pangurusu’ saorajana arungngé, sibawa Elkana, lima ataunna arungngé.
8Namuni sining tau Yéhudaé iyanaritu pada-padanna bangsa Israél, iyakiya tentara Israélié tawangngi 200.000 makkunrai sibawa ana’-ana’, nainappa natiwi mennang ri Samaria silaong maéga senna barang rappa.
9Engka séddi nabinna PUWANGNGE riyaseng Odéd monro ri kota Samaria. Wettunna tentara Israélié lisu tiwi tawangeng polé ri Yéhuda, naéwai Odéd sita mennang wettunna maélo muttamakiwi kotaé. Makkedani, "Purani mucau tau Yéhudaé nasaba PUWANG Allataalana toriyolomu macayii lao ri mennang. Iyakiya naéngkalingai PUWANGNGE pékkugi becco’mu mpunoi iyaro tentarana Yéhuda.
10Na makkekkuwangngé maéloko pancaji ata-atai sining tau Yérusaléngngé sibawa Yéhudaé! Dé’ga muwissengngi makkedaé madosa tokko lao ri PUWANG Allataalamu?
11Engkalingai! Iyaé sining tawangengngé iyanaritu saudara-saudaramu. Jaji suroni mennang lisu. Rékko dé’, macayii matu PUWANGNGE nanahukkukko."
12Eppa ponggawa polé ri Israél, iyanaritu Azarya ana’ Yohanan, Bérékhya ana’ Mésilémot, Yéhizkia ana’ Salum, sibawa Amasa ana’ Hadlai, naéwa towi tindakanna tentara iya lisuéro.
13Makkedai mennang, "Aja’ mutiwii sining tawangengngéro lao mai! Madosaki lao ri PUWANGNGE, na dosa-dosata genne’ni égana untu’ rihukkung. Makkekkuwangngé maéloko mébbu séuwa iya bannaé tambaiwi matu asalatta."
14Na iyaro sining prajuri’é nabbéréyanni sining tawangengngé sibawa barab-barang rampasangngéro lao ri ra’ya’é sibawa sining pamimpinna mennang.
15Nanatokkong iya eppa ponggawaéro untu’ murusu’i iyaro sining tawangengngé. Nabagéni mennang pakéyang polé ri barang rampasa’éro lao risining tawangeng iya mapparelluwangngéngngi. Nabbagéyang towi mennang sapatué, inanré sibawa énungengngé. Sining tawangeng iya maloé nauraiwi sibawa minnya zaitun. Iya malemma senna’é untu’ joppa, napatonangngi ri kaleddé’é, nainappa natiwi sininna tawangengngéro ri Yérikho, kota pong karomaé, kuwammengngi naulléi lisu ri kampong assalenna mennang ri Yéhuda. Purairo lisuni tau Israélié ri Samaria.
16Mammulasi sining tau Edongngé gasai Yéhuda sibawa tawang maéga tau. Rimakkuwannanaro naéllauni Arung Ahas ri Tiglat-Piléser, arung Asyur, kuwammengngi nakiring bantuwang.
17(28:16)
18Iyatoro wettué nagasai sining tau Filistingngé kota-kotaé ri pong bulué ri seddé yajang, sibawa daéra seddé yattanna Yéhuda. Nasittaiwi mennang kota Bét-Sémes, Ayalon, Gedérot sibawa kota Sokho, Timna sibawa Gomzo enrengngé désa-désa ri seddéna iya tellu kotaéro, nainappa mattette kuwaro.
19Nasaba Ahas arung Yéhuda nasalaini PUWANGNGE sibawa dé’ naparéntai ra’ya’na pékkugi mestinna, nanapapolé PUWANGNGE asussang ri Yéhuda.
20Iyaro arung Asyur poléi tenniya untu’ bantui Ahas, sangadinna untu’ sussaiwi.
21Tarapassani nala Ahas ulaweng polé ri Bolana PUWANGNGE, ri saorajaé sibawa polé risining bolana pamimping ra’ya’é, nainappa nabbéréyang lao ri arung Asyur. Iyakiya iyaro dé’to nakkéguna ri aléna.
22Ri laleng keadaang iya mawatang senna’éro, mala Ahas pédé madosai lao ri PUWANGNGE.
23Nacilakaiwi aléna sibawa ra’ya’na nasaba makkasuwiyangngi akkarobangeng lao ri déwata-déwatana tau Siriaé iya puraé caui. Mappikkiri’i, "Déwata-déwatana Siria pura bantui arung-ngarung Siria, jaji rékko makkasuwiyakka akkarobangeng lao ri mennang, naullé natulung tokka matu."
24Nainappa nala maneng pakkakkasa’na Bolana PUWANGNGE nanaancuru’i. Nainappa natutu Bolana PUWANGNGE, napatettong mézba-mézba ri sininna Yérusalém.
25Ri tungke kota sibawa désa ri Yéhuda patettongngi onrong-ngonrong assompang barahala untu’ mattunu dupa lao ri déwata-déwatana bangsa laingngé. Nanallalengiwi naébbui PUWANGNGE, Allataalana sining toriyolona macai lao ri aléna.
26Curita laingngé passalenna apparéntanna sibawa sininna pangkaukenna polé ri pammulanna lettu ri paccappurenna riyokii ri laleng kitta Sejarana Arung-ngarunna Yéhuda sibawa Israél.
27Matéi Ahas; narikuburu ri Yérusalém, iyakiya dé’ na ri tampunna arung-ngarungngé. Hizkia ana’ worowanéna mancaji arung sulléiwi.
bug_Latn bug_Latn bug_Latn bug_Latn bug_Latn unk bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn unk bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn